ดาหน้าเบิกใช้งบ9เดือน1.7ล้านล.
เงินงบประมาณทะลักลงในระบบร่วม 1.7 ล้านล้าน
11 ส.ค. 2554

เงินงบประมาณทะลักลงในระบบร่วม 1.7 ล้านล้าน
แหล่งข่าวสำนักงานเศรษฐกิจการคลังเปิดเผยว่า ยอดการเบิกจ่ายงบประมาณรายจ่ายประจำปี 2554 สะสมในช่วง 9 เดือนแรกของปีงบประมาณพบว่าสามารถเบิกจ่ายได้ทั้งสิ้น 1.697 ล้านล้านบาท ขยายตัวได้สูงถึง 26.8% 
เม็ดเงินดังกล่าวประกอบด้วยการเบิกจ่ายงบประมาณประจำปี 1.592 ล้านล้านบาท ขยายตัว 31.9% คิดเป็นอัตราการเบิกจ่ายได้แล้ว 73.4% ของกรอบวงเงิน 2.16 ล้านล้านบาท แยกเป็นงบประมาณรายจ่ายประจำเบิกจ่ายได้ 1.401 ล้านล้านบาท และงบลงทุนเบิกจ่ายได้ 1.904 แสนล้านบาท ถือว่ามีเงินลงไปในระบบค่อนข้างสูง 
นอกจากนี้ ยังมีการเบิกจ่ายงบประมาณตามแผนปฏิบัติการไทยเข้มแข็ง 2555 ในงวดวันที่ 22 ก.ค. 2554 สามารถเบิกจ่ายสะสมได้ทั้งสิ้น 2.859 แสนล้านบาท คิดเป็นอัตราการเบิกจ่ายไปแล้ว 81.7% ของกรอบวงเงินที่ได้รับอนุมัติ 3.5 แสนล้านบาท
สำหรับงวดเดือน มิ.ย.สามารถเบิกจ่ายได้ทั้งสิ้น 1.876 แสนล้านบาท ขยายตัว 38.5% เมื่อเทียบกับช่วงเดียวกันของปีก่อน 
ทั้งนี้ การเบิกจ่ายที่สำคัญในเดือนนี้ได้แก่ งบชำระหนี้สาธารณะ 5.16 หมื่นล้านบาท งบรายจ่ายกระทรวงกลาโหม 6,800 ล้านบาท เงินอุดหนุนกระทรวงศึกษาธิการ 5,100 ล้านบาท และรายจ่ายกองทุนหลักประกันสุขภาพแห่งชาติ 4,700 ล้านบาท 
จากการวิเคราะห์ฐานะการคลังของรัฐบาลตามระบบกระแสเงินสดในช่วง 9 เดือน พบว่าขาดดุลสูงถึง 3.077 แสนล้านบาท และเมื่อรวมกับดุลเงินนอกงบประมาณที่เกินดุล 4 หมื่นล้านบาท ทำให้รัฐบาลขาดดุลเงินสดก่อนกู้ถึง 2.677 แสนล้านบาท ขณะที่ปริมาณเงินคงคลังงวด มิ.ย.มีสูงถึง 3.01 แสนล้านบาท